Wara negozjati intensivi, fil-21 ta' April 2015 il-presidenza Latvjana laħqet ftehim proviżorju mar-rappreżentanti tal-Parlament Ewropew dwar ir- riforma tas-sistema Ewropea tat-trade marks . Il-Ftehim huwa soġġett għal konferma mill-Kumitat tar-Rappreżentanti Permanenti tal-Kunsill. Ir-riforma tat-trade marks - aħjar għan-negozju Ir-riforma tas-sistema attwali ser ittejjeb il- kondizzjonijiet għan-negozji biex jinnovaw u biex jibbenefikaw minn protezzjoni tat-trade marks aktar effettiva kontra l-falsifikazzjoni , inklużi l-prodotti foloz fi transitu mit-territorju tal-UE. Il-Ministru Latvjan għall-Ġustizzja Dzintars Rasnačs għamel il-kummenti li ġejjin: "Kburi li l-modernizzazzjoni tal-qafas tat-trade mark tal-UE tista' tiġi politikament konkluża taħt il-presidenza Latvjana, li ġiet żviluppata fuq sforzi konġunti li saru minn presidenzi preċedenti u l-istituzzjonijiet tal-UE. L-azzjoni tagħna ġiet iggwidata mill-ħtieġa li l-interessi tal-utenti aħħarija jkunu fil-qalba tar-riforma. Dawk il-kumpaniji, b'mod partikolari dawk żgħar u ta' daqs medju, ilhom jitolbu għal sistema ta' reġistrazzjoni aktar ċara, simplifikata u affordabbli għat-trattament u l-protezzjoni tal-assi industrijali innovattivi tagħhom". Proċess irħas, aktar sempliċi u aktar aċċessibbli Il-qafas legali l-ġdid huwa mmirat ukoll biex jinkoraġġixxi l-innovazzjoni u t-tkabbir ekonomiku billi jagħmel is-sistemi tar-reġistrazzjoni tat-trade marks fl-Unjoni Ewropea kollha aktar aċċessibbli u effiċjenti għan-negozji f'termini ta' inqas spejjeż u kumplessità, ħeffa akbar, aktar prevedibbiltà u ċertezza legali. Huwa ser itejjeb ukoll il-kooperazzjoni bejn l-Uffiċċju għall-Armonizzazzjoni fis-Suq Intern (UASI), li huwa responsabbli għar-reġistrazzjoni u l-amministrazzjoni tat-trade marks fil-livell tal-Unjoni Ewropea, u l-uffiċċji nazzjonali. Skont il-ftehim, għadd ta' prinċipji politiċi ser jiġu inkorporati fis-sistema l-ġdida, inkluż: struttura ġdida b' livell imnaqqas ta' tariffi li għandhom jitħallsu mill-applikanti u l-proprjetarji tat-trade marks; tnaqqis bħal dan huwa ġġustifikat permezz tal-ħtieġa li s-sistema ssir aktar aċċessibbli għall-utenti u biex jiġi bbilanċjat il-baġit tal-UASI, li kien qed jipproduċi bilanċi pożittivi baġitarji konsiderevoli matul is-snin; l-istabbiliment ta' mekkaniżmu ta' kumpens biex ikopri l-ispejjeż imġarrba mill-uffiċċji nazzjonali tal-proprjetà industrijali li jirriżultaw mit-trattament ta' proċeduri li jinvolvu t-trade marks tal-UE. 5% tad-dħul annwali tal-UASI huwa previst għall-mekkaniżmu ta' kumpens, bil-possibbiltà li dan l-ammont jiżdied b'5% oħra fil-każ ta' bilanċ pożittiv baġitarju sostantiv; kooperazzjoni aktar mill-qrib bejn l-uffiċċji nazzjonali u l-UASI fi proġetti biex jippromwovu l-konverġenza ta' prattiki u għodod fil-qasam tat-trade marks u d-disinji. L-ammont massimu ta' finanzjament għall-proġetti ta' kooperazzjoni huwa stabbilit għal 15% tad-dħul annwali tal-UASI; it-titjib tal- istruttura ta' governanza u l-istabbiliment ta' proċeduri finanzjarji sodi għoti ta' isem ġdid lill-UASI għal " Uffiċċju tal-Proprjetà Intellettwali tal-Unjoni Ewropea l-implimentazzjoni ta' proċeduri amministrattivi effiċjenti u rapidi mill-uffiċċji nazzjonali għal revoka jew dikjarazzjoni ta' invalidità ta' trade marks; adattament tal-għażla u l-klassifikazzjoni ta' prodotti u servizzi biex ikunu konformi mal-ġurisprudenza reċenti tal-UE, f'konformità mal-klassifikazzjoni internazzjonali stabbilita mill-ftehim ta' Nizza. It-trade mark Komunitarja stabbilixxiet sistema awtonoma għar-reġistrazzjoni ta' drittijiet unitarji li għandhom effett ugwali fl-UE kollha. It-trade mark għandha tiddistingwi l-prodotti u s-servizzi ta' kumpannija. Din hi l-marka li permezz tagħha negozju jista' jattira u jżomm il-lealtà tal-klijent, u joħloq valur u tkabbir. It-trade mark taħdem bħala mutur għall-innovazzjoni u għandha impatt favorevoli fuq l-impjiegi. Is-sistema tfasslet biex bil-għan ta' koeżistenza mas-sistemi nazzjonali tat-trade marks, li jibqgħu meħtieġa għal dawk l-intrapriżi li ma jixtiqux li t-trade marks tagħhom jiġu protetti fil-livell tal-UE. L-esperjenza miksuba minn mindu twaqqfet is-sistema tat-trade mark Komunitarja wriet li l-impriżi minn ġewwa l-Unjoni u minn pajjiżi terzi aċċettaw is-sistema, li saret komplement ta' suċċess u vijabbli għall-protezzjoni tat-trade marks fil-livell tal-Istati Membri. Maż-żmien kien hemm tkabbir sod fil-valur kummerċjali u fl-għadd ta' trade marks. L-UASI, li beda jopera fl-1996, illum il-ġurnata għandu rreġistrati madwar 100 000 trade mark Komunitarja u 75 000 disinn kull sena. L-iżvilupp tiegħu kien akkumpanjat minn aspettattivi dejjem akbar min-naħa tal-partijiet interessati għal sistemi ta' reġistrazzjoni tat-trade marks aktar armonizzati u ta' kwalità ogħla, li huma aktar konsistenti, aċċessibbli pubblikament u aġġornati mill-aspett teknoloġiku. Għalhekk, l-istabbiliment tal-UASI kien suċċess kbir u kkontribwixxa sostanzjalment għat-tisħiħ tal-kompetittività tal-UE. L-UASI jinsab f'Alicante, fi Spanja. Il-Kummissjoni ppreżentat il-proposti għar-riforma f'April 2013: Abbozz ta' regolament dwar it-trade mark Komunitarja Abbozz ta' direttiva biex jiġu approssimati l-liġijiet tal-Istati Membri dwar it-trade marks Sit web tal-Uffiċċju għall-Armonizzazzjoni fis-Suq Intern (OHIM)